钦定古今图书集成/明伦汇编/闺媛典/第362卷 > 桂英
## 钦定古今图书集成/明伦汇编/闺媛典/第362卷 > 桂英

按柳贯《王魁传》：王魁下第失意，入山东莱州。友人招
游北市深巷小宅，有妇绝艳，酌酒曰：“某名桂英，酒乃
天之美禄，足下得桂英而饮天禄，明春登第之兆。”乃
取拥项罗巾请诗。生题曰：“‘谢氏筵中闻雅唱，何人戛
玉在帘帏。一声透过秋空碧，几片行云不敢飞’。桂曰：
‘君但为学，四时所须，我为办之’。”遂订为夫妇。由是魁
朝去暮来。逾年，有诏求贤，桂为办西游之用。将行，至
州北望海神盟曰：“吾与桂誓不相负，若生离异，神当
殛之。”魁至京门，寄诗曰：“琢月磨云输我辈，都花占柳
是男儿。前春我若功成去，好养鸳鸯作一池。”后唱第，
为天下第一。魁私念科名若此，以一娼妇玷辱，况有
严君不容也。不复与书。桂寄诗曰：“夫贵妇荣千古事，
与君才貌各相宜。”又曰：“上都梳洗逐时宜，料得良人
见即思。早晚归来幽阁内，须教张敞画新眉。”又曰：“上
国笙歌锦绣乡，仙郎得意正疏狂。谁知憔悴幽闺客，
日觉春衣带系长。”魁父约任氏为亲，授徐州佥判。桂
喜曰：“徐去此不远，当使人迎我矣。”遣仆持书往。魁方
坐厅决事，大怒，叱书不受。桂曰：“魁负我如此，当以死
报。”挥刀自刎。魁自南都试院，有人自烛下出，乃桂也。
魁曰：“汝固无恙乎？”桂曰：“君轻恩薄义，负誓逾盟，使我
至此。”魁曰：“我之罪也。为汝饭僧诵佛书，多焚纸钱，舍
我可乎？”桂曰：“得君之命乃止，不知其他也。”魁欲自刺，
母曰：“汝何悖乱如此？”魁曰：“日与冤会，逼迫以死。”母召
道士马守素屡醮。守素梦至官府，魁与桂发相系而
立，有人戒曰：“汝知则勿复醮也。”后数日，魁竟死。